b'\n_START_ARTICLE_\nLjubljanski grad\n_START_SECTION_\nZgodovina\n_START_PARAGRAPH_\nGlede na arheolo\xc5\xa1ke raziskave je na obmo\xc4\x8dju grajskega kompleksa \xc4\x8dlovekova prisotnost neprekinjena od leta 1200 pr. n. \xc5\xa1t., ko so bile postavljene prve naselbine in kasneje utrdbe. Grad je prvi\xc4\x8d pisno omenjen v \xc4\x8dasu med letoma 1112 in 1125, ko je Rudolf iz Tarcenta podaril oglejskemu kapitlju manj\xc5\xa1o posest pri Ljubljanskem gradu. Leta 1144 se grad omenja kot sede\xc5\xbe koro\xc5\xa1kih vojvod Spanheimov._NEWLINE_Svojo prvotno obliko je grad zamenjal v 15. stoletju, ko je do\xc5\xbeivel pove\xc4\x8davo (sklenjeno obzidje z ogelnimi stolpi in dvema vhodnima stolpoma, preko katerih so vodila dvi\xc5\xbena vrata ter grajska kapela). V 16. in 17. stoletju so postopno nastali ostali objekti, ki mejijo na grajsko dvori\xc5\xa1\xc4\x8de in tvorijo sedanjo celoto grajskega poslopja. Zaradi upadanja upravnega pomena (na njem niso bivali vladarji oz. de\xc5\xbeelni upravniki z mnogimi pooblastili), pa tudi zaradi izgube strate\xc5\xa1kega pomena gradu z obzidjem, je vzdr\xc5\xbeevanje gradu postalo finan\xc4\x8dno breme, zato je po\xc4\x8dasi za\xc4\x8del propadati._NEWLINE_V za\xc4\x8detku 19. stoletja so oblasti v gradu uredile kaznilnico in delno voja\xc5\xa1ko utrdbo in s tem zmanj\xc5\xa1ale priljubljenost zgradbe med prebivalci mesta. Mestna ob\xc4\x8dina Ljubljana je leta 1905 odkupila grad in na njem naselila prebivalce, ki so ostali prebivalci gradu do srede \xc5\xa1estdesetih let 20. stoletja, ko so se pri\xc4\x8dele priprave na obnovo. Ob koncu 60. let 20. stoletja se je za\xc4\x8delo ve\xc4\x8d kot 35-letno obdobje obnavljanja gradu. V 90. letih 20. stoletja je grad za\xc5\xbeivel predvsem v sklopu poro\xc4\x8dnih sve\xc4\x8danosti, ki so jih mestne oblasti za\xc4\x8dele prirejati v prvi obnovljeni grajski stavbi (poleg stolpa in kasneje kapele), v 3. tiso\xc4\x8dletju pa je Ljubljanski grad postal prizori\xc5\xa1\xc4\x8de mnogih kulturnih prireditev in razstav._NEWLINE_Na grajskem gri\xc4\x8du, v neposredni bli\xc5\xbeini gradu, je tudi spomenik puntarjem, upornim tla\xc4\x8danom._NEWLINE_Upravljanje Ljubljanskega gradu je 1. 4. 2011 prevzel novoustanovljeni Javni zavod Ljubljanski grad.\n_START_SECTION_\n\xc5\xa0ance\n_START_PARAGRAPH_\nOstanke utrdb na grajskem gri\xc4\x8du v Ljubljani je arhitekt Jo\xc5\xbee Ple\xc4\x8dnik konec 30. let 20. stoletja preuredil v zanimivo sprehajali\xc5\xa1\xc4\x8de.'